PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii  legislative pentru modificarea şi completarea Legii nr.334/2002 bibliotecilor


Propunerea legislativă pentru modificarea şi completarea Legii nr.334/2002 bibliotecilor a fost transmisă Comisiei cu adresa nr. Pl. - x  502 din 8 septembrie 2008.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi. Comisia juridică, de disciplină şi imunităţi a avizat negativ această iniţiativă legislativă. În redactarea raportului, Comisia a ţinut cont de avizul favorabil, cu observaţii, al Consiliului Legislativ, nr. 264 din 06.03.2008 precum şi de Punctul de vedere al Guvernului, nr.1192/22.05.2008, care nu susţine adoptarea acestei iniţiative legislative.
Prin obiectul de reglementare şi conţinutul său, propunerea legislativă,  face parte din categoria legilor ordinare. 

În calitate de primă Cameră sesizată, Senatul a respins propunerea legislativă în şedinţa din 23 iunie 2008.
Propunerea legislativă a fost dezbătută în şedinţa Comisiei din ziua de 4 februarie  2009. 

Această iniţiativă legislativă are ca obiect de reglementare amendarea termenului de „ bibliotecă.” Scopul principal al modificării îl reprezintă menţionarea faptului că documentele din cadrul bibliotecilor sunt „proprietate a statului” şi aparţin patrimoniului cultural naţional. Analiza textului a evidenţiat că, pe fond, modificarea propusă exclude din start alte tipuri de biblioteci, decât cele de drept public, făcând astfel ca Legea bibliotecilor nr. 334/2002, care este o lege cadru, să devină inoperantă pentru instituţiile de profil din domeniul privat. De asemene, în cuprinsul Legii nr.334/2002, la articolele 39 şi 40 sunt prevăzute categoriile de documente ce fac parte din patrimoniul bibliotecilor, precum şi regimul de care se bucură acestea.
La lucrările Comisiei au fost prezenţi 16 deputaţi, din totalul de 19 membri ai Comisiei. 


Raportul Comisiei a fost adoptat cu majoritatea voturilor celor prezenţi în sală în momentul votului, respectiv 12 voturi pentru respingere şi 1 abţinere.

Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr.334/2002 bibliotecilor. Motivarea respingerii se întemeiază pe considerentele mai sus menţionate.

